text: Sønderjyske plejer at vinde
  28 september 2013 kl. 12.25
  Går det som det plejer, så vinder SønderjyskE i morgen kampen mod Esbjerg i Superligaen. Sønderjyske har nemlig vundet de seneste syv kampe mod Esbjerg.
  Selvom Esbjerg har succes både i Superligaen og i Europa, og selvom Esbjerg ligger højere i tabellen end Sønderjyske ? så plejer Sønderjyske at vinde over Esbjerg.
  I de seneste tre kampe har Sønderjyske fået seks point.
  Holdet mangler til morgendagens kamp Daniel Christensen, der har karantæne.
  Søren Mussmann har fået en lille hjernerystelse, så det er ikke sikkert, at han kan spille.
  Esbjerg har fået fem point i de seneste tre kampe.
  I den seneste kamp, som var mod Aalborg Chang i pokalturneringen, blev en del stamspillere sparet, så Esbjerg kan stille i bedste opstilling mod Sønderjyske.
  Tipsbladets vurdering af kampen lyder således:
  Kan Esbjerg besejre Sønderjyske? Umiddelbart er der ikke meget, der tyder på det, for sønderjyderne har vundet alle syv seneste indbyrdes opgør mellem de to klubber. Derfor må der være nerver på hos hjemmeholdet, hvis seneste sejr over Sønderjyske er fire år tilbage. 
  Mest af alt lugter det dog af uafgjort i kampen, som ingen af holdene har lyst til at tabe. Vi byder på en målrig affære: 2-2.
  